ఔను వాళ్ళిద్దరూ ఇష్టపడ్డారు

**ఔను వాళ్ళిద్దరూ ఇష్టపడ్డారు** వంశీ దర్శకత్వంలో 2002 లో విడుదలైన సినిమా. ఈ సినిమా నంది పురస్కారాన్ని గెలుచుకుంది. చక్రి సంగీతం సమకూర్చిన ఈ చిత్రగీతాలు ప్రజాదరణ పొందాయి.
## కథ
మోరంపూడి అనిల్ కుమార్ (రవితేజ) ఒక పట్టభద్రుడైన నిరుద్యోగి. ఉద్యోగం వెతుక్కుంటూ నగరానికి వస్తాడు. చాలా ఇంటర్వ్యూలలో పాల్గొని విసిగిపోయిన తరువాత ఓ కంపెనీ యజమాని అతని నిజాయితీకి, పనికి అతనిచ్చే విలువని గుర్తించి రాత్రి కాపలాదారుగా ఉద్యోగం ఇస్తాడు. అనిల్ ఆ చుట్టుపక్కల ఎక్కడైనా గది అద్దెకు దొరుకుతుందేమోనని వెతుకుతాడు. సత్యానందం (జీవా) ఆ కాలనీలో అమెరికాలో ఉన్న ఓ స్నేహితుడి ఇంటి అద్దె వ్యవహారాలు చూసుకుంటూ ఉంటాడు. స్వాతి (కల్యాణి) ఆ గదిలో ఉంటూ ఓ సాఫ్ట్ వేరు సంస్థలో ఉద్యోగం చేస్తుంటుంది. అనిల్ చేసేది రాత్రి ఉద్యోగం కావడంతో సత్యానందం స్వాతి ఉండే గదిలోనే అతన్ని పగలు మాత్రమే ఉండమని రెండో అద్దె వసూలు చేస్తుంటాడు. అనిల్ అందుకు అంగీకరించి ఆ గదిలో అద్దెకు దిగుతాడు. అక్కడి అలంకరణ చూసి ముచ్చట పడి ఆమెను ఆరాధిస్తుంటాడు.

ఆ కాలనీ నిండా వంశీ మార్కు హాస్యనటులకో నిండి ఉంటుంది. సత్యానందం బావమరిది (కృష్ణ భగవాన్) తన వింత ప్రవర్తనతో ఆ కాలనీ వాళ్ళకు ఇబ్బందులు తెచ్చిపెడుతూ ఉంటాడు. బట్టలు ఉతికి ఇస్త్రీ చేసే మల్లికార్జునరావు కాలనీలో అందరికీ ఐడియాలు అమ్ముతూ ఉంటాడు. పొట్టిరాజు (కొండవలస లక్ష్మణరావు) భార్య దగ్గర మెప్పు పొందాలని రకరకాల వ్యాపారాలు చేసి ఏవీ కుదరక భార్య చేత చీవాట్లు తింటుంటాడు.

ఒక నెల తర్వాత అనిల్ స్వాతి ఉంచిన విగ్రహాన్ని పొరబాటున పగలగొడతాడు. అందుకు క్షమాపణగా ఒక లేఖ రాసి దాని కింద పెడతాడు. అప్పుడు ఆమెకు తనుగాక ఆ గదిలో ఇంకొక వ్యక్తి ఉన్నాడని తెలిసి సత్యానందాన్ని పిలిచి చీవాట్లు పెడుతుంది. కానీ అనిల్ నిజాయితీ నచ్చి గదిలో ఉండటానికి అనుమతిస్తుంది. ఇద్దరూ కేవలం ఉత్తరాల ద్వారానే మాట్లాడుకుంటూ ఉంటారు. ఇష్టాఇష్టాలు కలిసి తెలియకుండానే ప్రేమలో పడతారు. స్వాతి ఒక రెస్టారెంటులో అనిల్ ను చూసి తన పర్సు దొంగిలించాడని అనుమానిస్తుంది. దాంతో వారిద్దరూ ఒకే రూమ్మేట్స్ అని కాకుండా వేరే రకంగా పరిచయమౌతుంది. అనిల్ తనపేరు కుమార్ అని పరిచయం చేసుకుంటాడు. అనిల్ కి తన రూమ్మేటైన స్వాతి, బయట పరిచయమైన స్వాతి ఒక్కరే అని తెలుసుకుంటాడు కానీ పెళ్ళి దాకా తెలియకుండా ఉంది ఆమెను ఆశ్చర్యపరచాలనుకుంటాడు.

స్వాతి ఆఫీసులో పనిచేసే ఆనంద్ ఆమెను చూసి ఇష్టపడి పెళ్ళి సంబంధం కోసమని తన వాళ్ళను స్వాతి పెంపుడు తల్లిదండ్రుల దగ్గరకు పంపిస్తాడు. స్వాతి తల్లిదండ్రులు ఆమెకు పెళ్ళి చేస్తా తమ కష్టాలు తీరతాయని భావించి ఆ సంబంధానికి అంగీకరిస్తారు. స్వాతి తండ్రి కోరికను కాదనలేక, అనిల్ ను వదులుకోలేక సతమతమౌతుంది. ఆమె కుమార్ ను సలహా అడుగుతుంది. అనిల్ ఆమె కుటుంబ పరిస్థితిని గమనించి తండ్రి చెప్పిన సంబంధమే చేసుకోమంటాడు. తన ప్రేమను త్యాగం చేయడం కోసం తాను ఓ ధనవంతుల అమ్మాయిని ఇష్టపడుతున్నాననీ స్వాతిని వదిలేస్తున్నాననీ ఒక లేఖ కూడా రాస్తాడు. దాంతో స్వాతి అయిష్టంగానే పెళ్ళికి ఒప్పుకుంటుంది. చివరికి అనిల్ స్నేహితుడి ద్వారా నిజం తెలుసుకుని ఇద్దరూ కలుసుకోవడంతో కథ సుఖాంతమవుతుంది.

## పాత్రలు-పాత్రధారులు
*రవితేజ	 ... 	అనిల్
*కళ్యాణి	 ... 	స్వాతి
*ప్రసన్న... 	ఆనంద్
*శివారెడ్డి ... అనిల్ స్నేహితుడు
*బెనర్జీ ... ఆనంద్ సోదరుడు
*కోట శ్రీనివాసరావు ... ఆనంద్ తండ్రి
*మల్లికార్జున రావు ... లాండ్రీ నడిపేవాడు
*ఎం. ఎస్. నారాయణ
*జీవా	
*తనికెళ్ల భరణి
*ఎల్. బి. శ్రీరామ్
*జయ ప్రకాష్ రెడ్డి  ... కానిస్టేబుల్
*కృష్ణ భగవాన్	... 	చిట్టిబాబు
*సూర్య ... స్వాతి తండ్రి
*కొండవలస లక్ష్మణరావు ... పొట్టిరాజు
* ప్రీతి నిగమ్ 

## సాంకేతిక వర్గం

* స్క్రీన్ ప్లే, దర్శకత్వం: వంశీ 
* కధ: గూడూరు విశ్వనాథ శాస్త్రి 
* సంగీతం: చక్రీ 
* గీత రచయితలు:, సాయి శ్రీహర్ష,సిరివెన్నెల సీతారామశాస్త్రి, చంద్రబోస్, భాస్కరభట్ల రవికుమార్ 
* నేపథ్య గానం: శ్రీపతి పండితారాద్యుల బాలసుబ్రహ్మణ్యం, కౌసల్య, రవివర్మ, సందీప్ 
* ఫోటోగ్రఫీ: కె.రాజేంద్రప్రసాద్ 
* కూర్పు: బసవ పాపిరెడ్డి 
* కాస్ట్యూమ్స్ డిజైనర్: గణపతి 
* నిర్మాత: వల్లూరుపల్లి రమేష్ బాబు 
* నిర్మాణ సంస్థ: ఆనంది ఆర్ట్ క్రియేషన్స్ 
* విడుదల:02:08:2002.

## పురస్కారాలు
;నంది పురస్కారాలు
*నంది ఉత్తమ నటీమణి - కళ్యాణి
*నంది ఉత్తమ కాస్ట్యూమ్ డిజైనర్లు - గణపతి

## పాటల జాబితా
*వెన్నెల్లోహాయ్ హాయ్ మల్లెల్లో హాయి హాయి , గానం . చక్రీ , రచన : సాయి  శ్రీహర్ష 
*రా రమ్మని రా రా రమ్మని  రామచిలుక, గానం . ఎస్ పి బాలసుబ్రహ్మణ్యం, కౌసల్య , రచన: చంద్రబోస్ 
*నాలో నేను లేనే  లేను ,గానం . సందీప్ , కౌసల్య,రచన: సిరివెన్నెల సీతారామశాస్త్రి 
*పోగడమాకు అతిగా , గానం : ఎస్ పి బాలసుబ్రహ్మణ్యం, కౌసల్య, రచన: సాయి శ్రీహర్ష 
*సీతాకోక చిలుకా సోయగాల  చిలుక , గానం. చక్రి, కౌసల్య, రచన: భాస్కరభట్ల రవికుమార్ 
*ఎన్నెన్నో వర్ణాలు ,, గానం.ఎస్ పి బాలసుబ్రహ్మణ్యం,కౌసల్య, రచన: సాయి శ్రీహర్ష 
*మది నిండుగా మంచితనం, గానం . ఎస్ పి బాలసుబ్రహ్మణ్యం, కౌసల్య. రచన: సాయి శ్రీహర్ష 
*ఏమి ఈ భాగ్యమో, గానం :  కౌసల్య, రచన: సాయి శ్రీహర్ష 
*నూజివీడు సోనియా , గానం .రవివర్మ, రచన:భాస్కరభట్ల రవికుమార్ 

## మూలాలు

వర్గం:కోట శ్రీనివాసరావు నటించిన సినిమాలు